ХамэщIым щыкIуэдахэм я фэеплъу
Гъатхэпэм и 5 — 8-хэм Iуащхьэмахуэ щIыналъэм и библиотекэ псоми еджакIуэхэм щыдрагъэкIуэкIынущ «ГущIэм зыкъыдегъазэ», «КIыхьт жьэгу пащхьэм дыхуэзышэж гъуэгур», «А махуэр зэи тщыгъупщэнкъым» тематикэ, литературэ-музыкэ пщыхьэщхьэхэр, «Тхыдэм и сыхьэтхэр» зыфIаща зэIущIэхэр. Гъатхэпэм и 7-м сыхьэт 14-м Кулиевым и цIэр зезы- хьэ ЩэнхабзэмкIэ унэм «НэпскIэ гъэнщIа махуэ» район фэеплъ зэхыхьэм щыщIидзэнущ.
Балъкъэр лъэпкъыр хэкум щраша гъатхэпэм и 8-м Тырныауз къалэм и паркым, мемориал мывэр щагъэтIылъа щIыпIэм деж, сыхьэти 10-м щыгъуэ пэкIу щекIуэкIынущ. Абы хэтынущ Iуащхьэмахуэ щIыналъэмрэ Тырныауз къалэмрэ я администрацэхэм, дин IуэхущIапIэхэм я лIыкIуэхэр, районым и жылагъуэ организацэхэм, политикэ партхэм я унафэщIхэр, школакIуэхэр. ПэкIум кIуэнухэм мемориалым удз гъэгъахэр тралъхьэнущ, хамэщIым щыкIуэдахэр ягу къагъэкIыжынущ. ИужькIэ, сыхьэт 11-м, Кулиевым и цIэр зезыхьэ ЩэнхабзэмкIэ унэм и кино гъэлъэгъуапIэм зэхуэсахэр щрагъэплъынущ балъкъэр лъэпкъыр я лъахэм зэрырашам теухуа «ЯхуимыщIыкIахэр» («Устоявшие») фильмым.
Гъатхэпэм и 15-м районым и хэкудж музейм, хуейхэм папщIэ, «Пэжыр текIуащ» тхыдэ экскурс-сыхьэт къыщыхалъхьэнущ.
Балъкъэр лъэпкъыр зэрырашауэ щытам теухуа Iуэхугъуэхэр щIыналъэм и жылагъуэ псоми щекIуэкIынущ.
Тарим Алисэ.
